b'\n_START_ARTICLE_\nKepa Arrizabalaga\n_START_SECTION_\nSeurajoukkueura\n_START_PARAGRAPH_\nArrizabalaga on baskiseura Athletic Bilbaon junioriakatemian kasvatti. H\xc3\xa4net nostettiin seuran reservijoukkueeseen vuonna 2013 ja siell\xc3\xa4 h\xc3\xa4n pelasi ensimm\xc3\xa4isen ottelunsa 16. helmikuuta 2013 UD Logro\xc3\xb1\xc3\xa9sia vastaan._NEWLINE_20. hein\xc3\xa4kuuta 2015 Arrizabalaga siirtyi kauden 2015\xe2\x80\x932016 kest\xc3\xa4v\xc3\xa4ll\xc3\xa4 lainasopimuksella Valladolidiin. H\xc3\xa4n teki ensiesiintymisens\xc3\xa4 joukkueessa 22. elokuuta 2015 ottelussa C\xc3\xb3rdobaa vastaan._NEWLINE_Lainakauden j\xc3\xa4lkeen Arrizabalaga palasi takaisin kasvattajaseuraansa ja aloitti kauden 2016\xe2\x80\x932017 kolmosmaalivahtina, edell\xc3\xa4\xc3\xa4n Gorka Iraizoz ja Iago Herrer\xc3\xadn. H\xc3\xa4n teki ensiesiintymisens\xc3\xa4 edustusjoukkueessa Primera Divisi\xc3\xb3nissa 11. syyskuuta 2016 ottelussa Deportivo La Coru\xc3\xb1aa vastaan. Vastuu kasvoi kauden edetess\xc3\xa4 ja h\xc3\xa4n p\xc3\xa4\xc3\xa4tti lopulta sen joukkueen ykk\xc3\xb6smaalivahtina. H\xc3\xa4n pelasi Athletic Bilbaossa kahden kauden aikana kaikkiaan 53 Primera Divisi\xc3\xb3nin ottelua._NEWLINE_Arrizabalaga siirtyi Englannin Valioliigan Chelseaan kes\xc3\xa4ll\xc3\xa4 2018 kaikkien aikojen suurimmalla maalivahdista maksetulla siirtosummalla, 80 miljoonalla eurolla. H\xc3\xa4n nousi heti seuran ykk\xc3\xb6smaalivahdiksi. Helmikuussa 2019 h\xc3\xa4n aiheutti Englannin liigacupin loppuottelun p\xc3\xa4\xc3\xa4t\xc3\xb6shetkill\xc3\xa4 kohua kielt\xc3\xa4ydytty\xc3\xa4\xc3\xa4n tulemasta vaihtoon valmentaja Maurizio Sarrin pyynn\xc3\xb6st\xc3\xa4 huolimatta. Chelsea h\xc3\xa4visi ottelun rangaistuspotkukilpailussa. H\xc3\xa4n pelasi debyyttikaudellaan 36 valioliigaottelua ja 13 peli\xc3\xa4 Eurooppa-liigassa, my\xc3\xb6s voittoisan loppuottelun Arsenalia vastaan.\n_START_SECTION_\nMaajoukkueura\n_START_PARAGRAPH_\nArrizabalaga pelasi kaksi ottelua Espanjan alle 18-vuotiaiden maajoukkueessa. H\xc3\xa4n oli Espanjan ykk\xc3\xb6smaalivahti maan voittaessa alle 19-vuotiaiden Euroopan-mestaruuden 2012. Kaikkiaan h\xc3\xa4n pelasi ik\xc3\xa4luokassa kuusi maaottelua. Alle 21-vuotiaiden maajoukkueessa h\xc3\xa4n pelasi 22 ottelua. Ik\xc3\xa4luokan EM-kilpailuissa 2017 h\xc3\xa4n pelasi yht\xc3\xa4 vaille kaikki ottelut Espanjan saadessa hopeaa._NEWLINE_Arrizabalaga valittiin Espanjan jalkapallomaajoukkueeseen ensimm\xc3\xa4isen kerran maaliskuussa 2017. Ensimm\xc3\xa4isen A-maaottelunsa h\xc3\xa4n pelasi yst\xc3\xa4vyysottelussa Costa Ricaa vastaan saman vuoden marraskuussa. H\xc3\xa4n oli mukana MM-kilpailuissa 2018 muttei p\xc3\xa4\xc3\xa4ssyt pelaamaan. Ensimm\xc3\xa4isen arvokilpailujen karsintaottelunsa h\xc3\xa4n pelasi EM-karsintaottelussa Maltaa vastaan maaliskuussa 2019.'